मुथूट फाइनेंस के आईपीओ को सेबी की हरी झंडी  
सेबी ने मुथूट फाइनेंस के 800 करोड़ रुपये के आईपीओ को मंजूरी दे दी है। आईपीओ के तहत मुथूट फाइनेंस 5.15 करोड़ शेयर जारी करेगी।
बाजार नियामक सेबी ने केरल की मुथूट फाइनेंस के 800 करोड़ रुपये के आरंभिक सार्वजनिक निर्गम (आईपीओ) को मंजूरी दे दी है। आईपीओ के तहत मुथूट फाइनेंस 5.15 करोड़ शेयर जारी करेगी।  मसौदा विवरणिका (डीआरएचपी) के अनुसार, कंपनी आईपीओ के जरिये अपनी 13.85 प्रतिशत हिस्सेदारी का विनिवेश करेगी। सूत्रों ने बताया कि कंपनी ने बाजार नियामक के पास 30 सितंबर को 800 करोड़ रुपये जुटाने के लिए डीआरएचपी जमा कराया था।  सेबी ने 31 दिसंबर को कंपनी को आईपीओ लाने की मंजूरी दे दी। कंपनी ने कहा है कि आईपीओ से प्राप्त राशि का इस्तेमाल पूंजी आधार मजबूत करने, ऋण के वित्त पोषण और सामान्य जरूरतों के लिए किया जाएगा। कंपनी ने आईसीआईसीआई सिक्योरिटीज, कोटक महिंद्रा कैपिटल और एचडीएफसी बैंक को इश्यू के लिए बुक रनिंग लीड प्रबंधक नियुक्त किया है।  मुथूट फाइनेंस के अलावा सेबी ने एजीएस ट्रांजेक्ट टेक्नॉलाजीज लिमिटेड और पी एण्ड जी इलेक्ट्रोप्लास्ट लिमिटेड के आईपीओ लाने को भी मंजूरी दे दी।